3. august 2018

 **Tradium College indvies torsdag den 13. september**

**Der er blevet savet, banket, boret, monteret og installeret. Nu er Tradiums nye elevhotel klar til at blive indviet. Vær med, når Tradium College åbner dørene og inviterer indenfor.**

Det er lyst, og det er lækkert. 60 møblerede dobbeltværelser med eget bad og toilet – og ikke mindst rigeligt med stikkontakter til ungdommens elektroniske gear. Dertil indbydende fællesarealer med tekøkken, lækker lounge og stor tagterrasse. Sådan lyder opskriften, eller tegningen om man vil, hvis man vil skabe et elevhotel anno 2018. På Sct. Peders Gade 17 i Randers er en sådan bygning nu en realitet. Tradium College er klar til at modtage elever, studerende og kursister på tværs af alder, køn og studieretninger.

**Et stærk fællesskab – også efter skoletid**

Tradium College kommer til at rumme de omkring 10.000 overnatninger, Tradiums uddannelsessøgende sammenlagt har om året. Mange af eleverne har en uddannelsesaftale med én af landets store kæder, eksempelvis T. Hansen, Meny og Spar.

”Vi ved, hvor meget rammerne betyder. Fungerer hverdagen, får man mest muligt ud af sit skoleophold,” lyder det fra Henrik Fabricius, der er nyansat Collegeleder hos Tradium. ”Med Tradium College kan vi nu tilbyde vores elever topmoderne værelser, som er lyse, indbydende og moderne indrettet. De mange fællesarealer er med til at styrke fællesskabet, og i Tradium ToolBox, som kommer til at ligge lige ved siden af Tradium College, får elever og kursister adgang til både værksteder og sportsfaciliteter,” tilføjer han begejstret.

Tradium College vil både have gæster for en enkelt nat og studerende, som bor på stedet i flere år. Det skaber et dynamisk miljø og et stærkt fællesskab, også efter skoletid.

**Åbent Hus for alle nysgerrige**

Torsdag den 13. september går det løs. Fra kl. 16-18 er der åbent for alle, som har lyst til at se byens nye elevhotel og opleve den dynamik, der kommer til at kendetegne det sociale miljø på Tradium College.

**Fakta**

Det nye elevhotel danner et T og har plads til 120 elever og kursister.

Byggeriet er på 2400 m2 og i tre etager, og skal gøre det muligt for Tradiums elever og kursister at bo i spændende og trygge rammer, mens de uddanner sig.

Det er rådgivende ingeniør Jakob Keller og Brian Andersen fra Randers Arkitekten, der har omsat Tradiums tanker til tegninger, mens det er Jorton, der har gjort tegningerne til virkelighed.

**Kontakt**

Collegeleder Henrik Fabricius

Telefon: 4188 0047
Mail: hef@tradium.dk

**Foto**

Ulrik Burhøj Jepsen

**Om Tradium**

Erhvervsskolen Tradium er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger 500 medarbejdere og underviser 3.200 årselever på syv adresser i Randers, Hobro og Pederstrup. Tradium har en vision om at sætte læring i bevægelse og være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på [www.tradium.dk](http://www.tradium.dk) og følg os på Facebook